Die pragte van sterreryke nagte by ikoniese Taalmonument | Afrikaanse Taalmuseum en -monument
Die pragte van sterreryke nagte by ikoniese Taalmonument
Laat die liefde skitter tydens hierdie Valentynsmaand se Sterrekykpiekniek
Kapenaars en besoekers kan hierdie Valentynsmaand die skitterende sterre in die sterrebeeld Carina (die skeepskiel) van nader leer ken tydens ŉ piekniek op Paarlberg op Saterdag, 9 Februarie 2019 – dit beloof om weereens ŉ feestelike aand in die beeldskone omgewing te wees. Boonop is ŉ pragtige sonsondergang en ŉ gratis begeleide toer van die ikoniese beeldhouwerk ingesluit én is die aand ten bate van ‘n goeie saak.
Besoekers kan die sterrehemel verken met behulp van Orion Observasie Groep (OOG) se lede wat graag hul kennis en teleskope deel. Die fokus is op Carina, ŉ ryk deel van die Melkweg met talle interessante voorwerpe soos die tweede helderste ster wat vanaf die Aarde sigbaar is.
Die pieknieks is baie gewild onder plaaslike inwoners en oorsese besoekers, wat veral die mooie vergesigte van die valleie, berge en skiereiland geniet. Die tema is ‘Die pragte van sterreryke nagte’ en die piekniek begin om 18:00. Die begeleide toer van die monument is om 18:30 en besoekers kan van 20:00 tot 22:30 deur die teleskope na die sterre tuur. Gaste is welkom om hul eie piekniekmandjies te bring of een vooraf te bestel (R300 vir twee persone of R400 met ‘n mandjie ingesluit) by die Volksmond Koffiewinkel op 021 863 2800. Volksmond sal oop wees vir koffie en ligte verversings asook pizza. Veilige parkering is beskikbaar en toegang word beheer. Onthou asseblief verkykers en warm kleding. Besoekers word aangemoedig om die omgewing te verken en daar is buitelug-speletjies en speelparke vir die kinders.
Die toegangsprys is R40 per volwassene en R10 per kind; kaartjies is by Computicket of die hek beskikbaar, maar bespreking (021 863 0543/4809) is noodsaaklik sodat daar vir genoeg teleskope voorsiening gemaak kan word. Sterrekykpieknieks sal helaas gekanselleer word indien die weer sleg is. Skakel 073 853 3100 of 083 544 6510 vir weernavrae.
’n Fotografiewerkswinkel, waar deelnemers sal leer om stersirkels (“star trails”) af te neem, word op Saterdag, 2 Februarie 2019, by die Afrikaanse Taalmonument in die Paarl aangebied. Vir meer inligting oor al die ander opwindende geleenthede, konserte en kursusse by die Taalmonument, skakel 021 863 0543/4809, besoek www.taalmonument.co.za of volg hulle op Facebook. Die volgende en laaste Sterrekykpiekniek van hierdie seisoen is op 9 Maart.